
EXPUNERE DE MOTIVE  PRIVIND OPORTUNITATEA 
PROIECTULUI DE HOTĂRÂRE
Sectiunea 1 
Titlul proiectului de hotărâre
Proiect de hotărâre privind demararea procedurilor privind acceptarea donaţiei terenului necesar pentru realizarea obiectivului de investiţii "Execuţie podeţ canal desecare CCP263 Str. D Dinicu"

Sectiunea a 2 - a 
Motivul emiterii proiectului de hotărâre
Prin HCL nr. 437/21.11.2017 a fost aprobat Studiul de fezabilitate şi indicatorii tehnico-economici pentru obiectivul de investiţii "Execuţie podeţ canal desecare CCP263 str. D. Dinicu”. Proiectul propune execuţia unei structuri de traversare a canalului CCP263 (podeţ) printr-o soluţie care să asigure atât debitul de scurgere al apei din canal cât şi funcţionalitatea străzii care îl traversează.

Deasemenea, reţeaua de canalizare menajeră prevăzută cu racorduri individuale la imobilele existente, nu este funcţională în zona canalului CCP263 datorită adâncimii reduse a colectorului de canalizare existent, fapt care nu face posibilă descărcarea gravitaţională a apelor uzate menajere în zona canalui ANIF, fiind necesară astfel vidanjarea periodică din partea operatorului de apă-canal. Soluţia pentru punerea în funcţiune a reţelei de canalizare presupune extinderea colectorului existent în zona canalului CCP263, precum şi realizarea unei staţii de pompare care va avea rolul de liftare a apelor uzate menajere în colectorul existent de pe strada Pavel Stoica.

Pentru realizarea lucrărilor de construire a podeţului de traversare a canalului de desecare, precum şi a staţiei de pompare în vederea finalizării reţelei de canalizare este necesară ocuparea unei suprafeţe de teren de pe strada D. Dinicu, în vecinătatea canalului de desecare CCP263. 

Terenul afectat în suprafaţă de 107 mp este utilizat ca drum de acces pentru zona delimitată de Calea Urseni-strada Pavel Stoica-strada Neajlov şi teritoriul administrativ al comunei Giroc aşa cum reiese din adresa Biroului Banca de Date Urbane cu nr. UR2018-008635/29.05.2018, fiind în prezent proprietate privată.


Moştenitorul legal al terenului din zona afectată de aceste lucrări este dispus să doneze instituţiei noastre terenul necesar realizării investiţiilor de interes public cu condiţia ca toate cheltuielile impuse de perfectarea procedurilor de succesiune, a contractului de donaţie şi de trecere în domeniul public a terenului de pe strada D. Dinicu vor fi suportate de către Municipiul Timişoara.
Menţionăm că varianta donaţiei este mult mai avantajoasă din punct de vedere economic pentru instituţie decât cea a exproprierii.
Considerăm oportună promovarea Proiectului de hotărâre privind demararea procedurilor privind acceptarea donaţiei terenului necesar pentru realizarea obiectivului de investiţii "Execuţie podeţ canal desecare CCP263 Str. D Dinicu", şi-l supunem spre dezbatere Consiliului Local al Municipiului Timişoara.

